CELEX: 62009TN0449
Language: el
Date: 2009-11-06 00:00:00
Title: Υπόθεση T-449/09: Αγωγή της 6ης Νοεμβρίου 2009 — Centre national de la recherche scientifique κατά Επιτροπής

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/56
            
         Αγωγή της 6ης Νοεμβρίου 2009 — Centre national de la recherche scientifique κατά Επιτροπής
   (Υπόθεση T-449/09)
   2010/C 24/100
   Γλώσσα διαδικασίας: η γαλλική
   
      Διάδικοι
   
   
      Ενάγον: Centre national de la recherche scientifique [Εθνικό Κέντρο Επιστημονικής Έρευνας] (Παρίσι, Γαλλία) (εκπρόσωπος: N. Lenoir, δικηγόρος)
   
      Εναγομένη: Επιτροπή των Ευρωπαϊκών Κοινοτήτων
   
      Αιτήματα του ενάγοντος
   
   Το ενάγον ζητεί από το Πρωτοδικείο:
   
               —
            
            
               να κρίνει την αγωγή παραδεκτή και βάσιμη·
            
         
               —
            
            
               να υποχρεώσει την Επιτροπή να επιστρέψει το ποσό της προβαλλομένης απαιτήσεως ύψους 97 399,55 ευρώ, την οποία διεκδίκησε η Επιτροπή δυνάμει της συμβάσεως με το χρεωστικό σημείωμα αριθ. 3230906573 της 6ης Ιουλίου 2009 και η οποία έδωσε λαβή για πράξη συμψηφισμού της 28ης Αυγούστου 2009 (αριθ. BUDG/C3 D2009 10.5 — 1232), πλέον τόκων υπερημερίας με το νόμιμο επιτόκιο, σύμφωνα με το βελγικό δίκαιο που τυγχάνει εφαρμογής επί της συμβάσεως·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την υπό κρίση αγωγή, το Centre national de la recherche scientifique (CNRS) ζητεί από το Πρωτοδικείο να υποχρεώσει την Επιτροπή να επιστρέψει το ποσό της απαιτήσεως ύψους 97 399,55 ευρώ, όπως εμφαίνεται στο χρεωστικό σημείωμα αριθ. 3230906573, της 6ης Ιουλίου 2009, πλέον τόκων υπερημερίας, το οποίο φέρεται ότι οφείλει το ενάγον, δυνάμει της συμβάσεως NEMAGENETAG σχετικά με ένα σχέδιο που εντάσσεται στο 6ο πρόγραμμα-πλαίσιο για την έρευνα και την ανάπτυξη, απαιτήσεως η οποία έδωσε λαβή για πράξη συμψηφισμού της 28ης Αυγούστου 2009.
   Προς στήριξη της αγωγής του, το ενάγον προβάλλει δύο ισχυρισμούς που αφορούν:
   
               —
            
            
               τη μη τήρηση των προβλεπομένων από τη σύμβαση NEMAGENETAG κριτηρίων προσδιορισμού και δικαιολογήσεως των επιλέξιμων δαπανών, καθώς και την παραβίαση της αρχής της καλόπιστης εκτελέσεως των συμβάσεων, γεγονός το οποίο περιόρισε και μάλιστα σε ορισμένες περιπτώσεις στέρησε από το CNRS τη δυνατότητα να προσκομίσει αποδείξεις περί της εύρυθμης εκτελέσεως της συμβάσεως·
            
         
               —
            
            
               την εσφαλμένη εκτίμηση της προβλεπόμενης δαπάνης λόγω απώλειας θέσεων εργασίας (ΠΔΑΕ) με γνώμονα τα κριτήρια που προβλέπονται από τα άρθρα II.19.1, II.19.2.c και II.20 των γενικών όρων της συμβάσεως NEMAGENETAG, εφόσον, αντιθέτως προς την παραπλανητική ονομασία της, η ΠΔΑΕ αποτελεί επιβάρυνση αφορώσα το προσωπικό και σχετιζόμενη με την ασφάλιση ανεργίας, η οποία συνδέεται αναπόσπαστα με τις επιλέξιμες δαπάνες σχετικά με το προσωπικό. Η Επιτροπή, αρνούμενη ότι συνιστούν επιλέξιμες δαπάνες τα ποσά που αντιστοιχούν στην ΠΔΑΕ που παρακρατείται από τις αποδοχές των προσωρινών υπαλλήλων του CNRS οι οποίοι έχουν διατεθεί για την εκτέλεση του σχεδίου NEMAGENETAG, παρέβη τις προαναφερθείσες διατάξεις.